
–	având în vedere rapoartele și rezoluțiile sale anterioare referitoare la Turcia,
–	având în vedere clasamentul mondial al libertății presei din 2024, care plasează Turcia pe locul 158 din 180 de țări, 
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât, pe 6 mai 2023, Bülent Mumay, jurnalist turc și coordonator al biroului de la Istanbul al redacției Deutsche Welle din Turcia, a fost condamnat la 20 de luni de închisoare pentru postările lui de pe platformele de comunicare socială despre confiscarea de către o societate pro-guvernamentală a fondurilor pentru metrou ale municipalității Istanbul în perioada în care AKP a guvernat țara; întrucât recursul său a fost respins și mesajele sale de pe Twitter au fost eliminate;
B.	întrucât, pe 20 august 2024, cea de a 26-a Curte Regională din Istanbul, acționând în calitate de instanță de apel, a confirmat sentința și a dispus ca autoritatea pentru tehnologiile informației și comunicațiilor să blocheze accesul la reportajele de știri despre pedeapsa cu închisoarea confirmată; 
C.	întrucât verdictul, la care se adaugă cenzura repetată, demonstrează creșterea presiunii asupra libertății presei în Turcia, deoarece cazul lui Bülent Mumay nu este un incident izolat, ci face parte dintr-o tendință mai răspândită de hărțuire judiciară și cenzură împotriva mass-mediei independente din Turcia; 
D.	întrucât Turcia, în calitate de membră a Consiliului Europei și de țară candidată la aderarea la UE, trebuie să aplice cele mai înalte standarde și practici democratice, printre care respectarea drepturilor omului, a statului de drept, a libertăților fundamentale (precum libertatea presei și libertatea de exprimare), a dreptului universal la un proces echitabil și respectarea strictă a principiului prezumției de nevinovăție și a dreptului la un proces corect,
1.	condamnă sentința pronunțată împotriva lui Bülent Mumay, care se încadrează într-o tendință mai răspândită de a reduce la tăcere jurnalismul critic; invită autoritățile turce să renunțe la acuzațiile împotriva lui Bülent Mumay și a jurnaliștilor și lucrătorilor din mass-media deținuți în mod arbitrar, precum și împotriva oponenților politici, a apărătorilor drepturilor omului, a funcționarilor publici și a cadrelor universitare; 
2.	este profund îngrijorat de deteriorarea continuă a standardelor democratice în Turcia, de reprimarea fără încetare a tuturor vocilor critice și de persecutarea jurnaliștilor independenți, a activiștilor și a membrilor opoziției, în contextul creșterii numărului de relatări care denunță intimidarea juridică, cenzura și constrângerea financiară ca modalități de a elimina criticile și jurnalismul de investigație; 
3.	regretă faptul că guvernul turc, printr-o serie de legi, inclusiv prin Legea din 2020 privind platformele de comunicare socială, Legea din 2021 privind combaterea spălării banilor și Legea din 2022 privind dezinformarea, a construit o rețea complexă de legislație care servește drept instrument pentru a controla și reduce la tăcere jurnaliștii în mod sistematic; își exprimă profunda îngrijorare cu privire la noua „reglementare privind agenții străini”, care urmează să fie introdusă până la sfârșitul anului 2024;
4.	condamnă în continuare lipsa de independență a parchetelor și a sistemului judiciar și instrumentalizarea politică a sistemului judiciar din Turcia, invitând totodată autoritățile turce să restabilească independența sistemului judiciar, să respecte libertatea presei și să garanteze îndeplinirea obligațiilor internaționale în materie de drepturi ale omului;
5.	invită SEAE să sprijine în mod adecvat Delegația UE în Turcia în legătură cu intensificarea observării proceselor împotriva jurnaliștilor și a lucrătorilor din mass-media aflați în detenție și cu apărarea acestor cazuri împreună cu autoritățile turce de la toate nivelurile, menținând, în același timp, relații strânse cu societatea civilă;
6.	încredințează Președintei sarcina de a transmite prezenta rezoluție Consiliului, Comisiei, SEAE, precum și președintelui, guvernului și parlamentului din Turcia și de a asigura traducerea ei în limba turcă.
[bookmark: TextBodyEnd]



image1.png




